REGULAMENTUL DE PUNERE ÎN APLICARE (UE) 2022/1404 AL COMISIEI

din 16 august 2022

de modificare a Regulamentului de punere în aplicare (UE) 2018/2019 în ceea ce privește anumite plante destinate plantării din genul Lonicera L., originare din Turcia, și anumite plante destinate plantării din specia Malus domestica, originare din Moldova

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului (1), în special articolul 42 alineatul (4) primul paragraf,

întrucât:

(1) Regulamentul de punere în aplicare (UE) 2018/2019 al Comisiei (2) stabilește, pe baza unei evaluări preliminare a riscurilor, o listă cu plante, produse vegetale și alte obiecte cu risc ridicat.

(2) Regulamentul de punere în aplicare (UE) 2018/2018 al Comisiei (3) stabilește norme specifice privind procedura care trebuie urmată pentru efectuarea evaluării riscurilor menționată la articolul 42 alineatul (4) din Regulamentul (UE) 2016/2031 pentru plante, produse vegetale și alte obiecte cu risc ridicat.

(3) În urma unei evaluări preliminare, plante din 34 de genuri și dintr-o specie de plante, destinate plantării, originare din țări terțe, au fost incluse în anexa la Regulamentul de punere în aplicare (UE) 2018/2019 ca plante cu risc ridicat. Printre acestea se numără genul Lonicera L. și Malus Mill.

(4) La 27 noiembrie 2019, Turcia a prezentat Comisiei o cerere de export în Uniune de plante înrădăcinate destinate plantării, în vârstă de doi până la patru ani, în ghivece, din speciile Lonicera x bella, Lonicera caprifolium, Lonicera caucasica, Lonicera etrusca, Lonicera fragrantissima, Lonicera hellenica, Lonicera japonica, Lonicera ligustrina, Lonicera sempervirens și Lonicera tatarica (denumite în continuare „speciile menționate de Lonicera”). Cererea menționată a fost susținută de dosarul tehnic relevant.

(5) La 25 noiembrie 2021, Autoritatea Europeană pentru Siguranța Alimentară („autoritatea”) a publicat un aviz științific cu privire la evaluarea riscurilor determinate de plantele destinate plantării din speciile menționate de Lonicera, în ghivece, originare din Turcia (4). Avizul științific respectiv se referă la evaluarea riscurilor pe care le prezintă plantele destinate plantării din speciile menționate de Lonicera, în ghivece, cu vârsta de maximum patru ani. Autoritatea a identificat Lopholeucaspis japonica, Meloidogyne chitwoodi și Bemisia tabaci (populații europene) drept organisme dăunătoare relevante pentru respectivele plante destinate plantării, a evaluat măsurile de reducere a riscurilor descrise în dosar pentru organismele dăunătoare respective și a făcut estimări în ceea ce privește probabilitatea absenței acestora. Lopholeucaspis japonica și Meloidogyne chitwoodi sunt enumerate ca organisme dăunătoare de carantină pentru Uniune în anexa II la Regulamentul de punere în aplicare (UE) 2019/2072 al Comisiei (5), în timp ce Bemisia tabaci (populații europene) este un organism dăunător de carantină pentru zone protejate în conformitate cu anexa III la regulamentul de punere în aplicare respectiv.

(6) La 4 martie 2020, Moldova a prezentat Comisiei o cerere de export către Uniune de plante altoite destinate plantării din specia Malus domestica, cu rădăcini nude, în vârstă de 1-3 ani, aflate în repaus vegetativ și fără frunze. Cererea menționată a fost susținută de dosarul tehnic relevant.

(7) La 22 februarie 2022, autoritatea a adoptat un aviz științific cu privire la evaluarea riscurilor prezentate de plantele altoite destinate plantării din specia Malus domestica originare din Moldova (6). Autoritatea a identificat Xiphinema rivesi (populații neeuropene) drept organism dăunător relevant pentru respectivele plante destinate plantării, a evaluat măsurile de reducere a riscurilor descrise în dosar pentru organismul dăunător respectiv și a făcut estimări în ceea ce privește probabilitatea absenței acestuia. Xiphinema rivesi (populații neeuropene) este un organism dăunător de carantină pentru Uniune în conformitate cu anexa II la Regulamentul de punere în aplicare (UE) 2019/2072.

(8) Pe baza avizelor respective, se consideră a fi acceptabil riscul fitosanitar determinat de introducerea în Uniune a unor plante înrădăcinate în substrat de cultură, cu vârsta de până la patru ani, destinate plantării, din speciile Lonicera x bella, Lonicera caprifolium, Lonicera caucasica, Lonicera etrusca, Lonicera fragrantissima, Lonicera hellenica, Lonicera ligustrina, Lonicera sempervirens și Lonicera tatarica, originare din Turcia, și a unor plante altoite destinate plantării din specia Malus domestica, cu vârsta de până la trei ani, cu rădăcini nude, în repaus vegetativ, fără frunze, originare din Moldova, cu condiția respectării cerințelor speciale de import prevăzute în anexa VII la Regulamentul de punere în aplicare (UE) 2019/2072.

(9) În consecință, plantele destinate plantării respective nu mai trebuie să fie considerate plante cu risc ridicat și trebuie eliminate din lista cu plante, produse vegetale și alte obiecte cu risc ridicat din anexa la Regulamentul de punere în aplicare (UE) 2018/2019.

(10) Prin urmare, Regulamentul de punere în aplicare (UE) 2018/2019 trebuie să fie modificat în consecință.

(11) Având în vedere caracterul invaziv al Lonicera japonica, este necesară o evaluare suplimentară a riscurilor pentru a determina impactul acesteia asupra biodiversității din Uniune. Prin urmare, importul în Uniune de plante de Lonicera japonica destinate plantării din toate țările terțe trebuie să rămână interzis până la efectuarea evaluării riscurilor.

(12) Pentru a respecta obligațiile Uniunii care decurg din Acordul Organizației Mondiale a Comerțului privind aplicarea măsurilor sanitare și fitosanitare (7), este necesar ca importul de plante din speciile menționate de Lonicera L., cu excepția Lonicera japonica, originare din Turcia, și de plante altoite destinate plantării din specia Malus domestica, cu vârsta de până la trei ani, cu rădăcini nude, aflate în repaus vegetativ, fără frunze, originare din Moldova, să reînceapă în cel mai scurt timp posibil. Prin urmare, prezentul regulament trebuie să intre în vigoare în a treia zi de la data publicării.

(13) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexa la Regulamentul de punere în aplicare (UE) 2018/2019 se modifică în conformitate cu anexa la prezentul regulament.

Articolul 2 Prezentul regulament intră în vigoare în a treia zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 16 august 2022. Pentru Comisie Președinta Ursula VON DER LEYEN

(1) JO L 317, 23.11.2016, p. 4.

(2) Regulamentul de punere în aplicare (UE) 2018/2019 al Comisiei din 18 decembrie 2018 de stabilire a unei liste provizorii cu plante, produse vegetale sau alte obiecte cu risc ridicat, în sensul articolului 42 din Regulamentul (UE) 2016/2031, și a unei liste cu plante pentru care nu sunt necesare certificate fitosanitare în vederea introducerii în Uniune, în sensul articolului 73 din același regulament (JO L 323, 19.12.2018, p. 10).

(3) Regulamentul de punere în aplicare (UE) 2018/2018 al Comisiei din 18 decembrie 2018 de stabilire a normelor specifice privind procedura care trebuie urmată pentru efectuarea evaluării riscurilor prezentate de plante, produse vegetale și alte obiecte cu risc ridicat în sensul articolului 42 alineatul (1) din Regulamentul (UE) 2016/2031 al Parlamentului European și al Consiliului (JO L 323, 19.12.2018, p. 7).

(4) Comitetul PLH al EFSA (Comitetul EFSA pentru sănătatea plantelor), 2022. Scientific report on the commodity risk assessment of specified species of Lonicera potted plants from Turkey (Raport științific privind evaluarea riscurilor prezentate de plantele din speciile menționate de Lonicera, în ghivece, originare din Turcia). EFSA Journal 2022;20(1):7014, 56 pp. https://doi.org/10.2903/j.efsa.2022.7014

(5) Regulamentul de punere în aplicare (UE) 2019/2072 al Comisiei din 28 noiembrie 2019 de stabilire a unor condiții uniforme pentru punerea în aplicare a Regulamentului (UE) 2016/2031 al Parlamentului European și al Consiliului în ceea ce privește măsurile de protecție împotriva organismelor dăunătoare plantelor, de abrogare a Regulamentului (CE) nr. 690/2008 al Comisiei și de modificare a Regulamentului de punere în aplicare (UE) 2018/2019 al Comisiei (JO L 319, 10.12.2019, p. 1).

(6) Comitetul PLH al EFSA (Comitetul EFSA pentru sănătatea plantelor), 2022. Scientific Opinion on the commodity risk assessment of grafted plants of Malus domestica from Moldova (Aviz științific privind evaluarea riscurilor prezentate de plantele altoite din specia Malus domestica originare din Moldova). EFSA Journal 2022;20(3):7021, 39 pp. https://doi.org/10.2903/j.efsa.2022.7201

(7) Acordul privind aplicarea măsurilor sanitare și fitosanitare (Acordul SPS) (adoptat la 15 aprilie 1994, intrat în vigoare la 1 ianuarie 1995; volumul UNTS 1867, p. 493) Organizația Mondială a Comerțului, https://www.wto.org/english/tratop_e/sps_e/spsagr_e.htm